รายการระหว่างกัน 

รายการที่บริษัทหรือบริษัทย่อยทำกับบริษัทที่เกี่ยวข้อง ในระหว่างปี 2549 มีดังนี้

รายการที่บริษัท ซื้อปลาป่นจาก บริษัท เอเวอร์เรตต์ อินเตอร์เทรดดิ้ง จำกัด

  ในปี 2549 บริษัทมีรายการซื้อปลาป่นจาก บริษัท เอเวอร์เรตต์ อินเตอร์เทรดดิ้ง จำกัด จำนวน
  203.19 ล้านบาท และมียอดเจ้าหนี้การค้าคงค้าง ณ วันที่ 31 ธันวาคม 2549 จำนวน 15.69
  ล้านบาท

  บริษัท ยังคงซื้อปลาป่นจาก บริษัท เอเวอร์เรตต์ อินเตอร์เทรดดิ้ง จำกัด
  มากกว่าที่ซื้อจากผู้ขายรายอื่นๆ ต่อไป หากบริษัท เอเวอร์เรตต์ อินเตอร์เทรดดิ้ง จำกัด
  ยังสามารถจัดส่งสินค้าที่มีคุณภาพและดูแลการให้บริการแก่บริษัท ได้ดีเหมือนเช่นที่ผ่านมา

รายการที่บริษัท ซื้อถั่วเหลืองจาก บริษัท เบทาโกร อโกร กรุ๊ป จำกัด (มหาชน)

  ในปี 2549 บริษัทมีรายการซื้อกากถั่วเหลืองจาก บริษัท เบทาโกร อโกร กรุ๊ป จำกัด (มหาชน)
  จำนวน 8.35 ล้านบาท และมียอดเจ้าหนี้การค้าคงค้าง ณ วันที่ 31 ธันวาคม 2549 จำนวน
  3.05 ล้านบาท

  โดยปกติปริมาณการใช้ถั่วเหลืองของบริษัท จะน้อยกว่าปลาป่นอยู่แล้ว
  เนื่องจากในอัตราเปอร์เซ็นต์โปรตีนที่เท่ากันนั้น
  อัตราแลกเนื้อของสัตว์น้ำที่ได้รับโปรตีนจากถั่วเหลืองจะไม่ดีเท่าโปรตีนจากปลาป่น
  โดยเฉพาะในปีที่ราคาถั่วเหลืองปรับตัวสูงขึ้น บริษัทจะเลือกใช้ปลาป่นมากกว่า
  ซึ่งหากพิจารณาจากปัจจัยนี้แล้ว
  แนวโน้มการซื้อถั่วเหลืองในอนาคตจึงเพิ่มในอัตราร้อยละที่ไม่น่าสูงมากนักจากปีก่อนๆ

รายการที่บริษัท ได้ให้ บริษัท เอส เอ็ม พี ฟู้ดส์ โปรดักส์ จำกัด เช่าอาคารห้องเย็น

  มูลค่าของรายการในปี 2549 มีจำนวน 13.20 ล้านบาท
  ทั้งนี้บริษัทยังไม่มีแผนที่จะใช้หรือดัดแปลงห้องเย็นที่ให้เช่านั้นเพื่อกิจการใดของบริษัท
  อีกทั้งไม่มีแผนที่จะทุบเพื่อก่อสร้างสิ่งปลูกสร้างใดๆ ดังนั้น บริษัท จึงให้ บริษัท เอส เอ็ม พี ฟู้ดส์
  โปรดักส์ จำกัด เช่าเพื่อเป็นการสร้างรายได้ค่าเช่าให้บริษัท

รายการที่บริษัท เช่าอาคารของบริษัท ไทยอัศเสเทรดดิ้ง จำกัด 

  มูลค่าของรายการในปี 2549 มีจำนวน 276,000 บาท บริษัทจำเป็นต้องเช่าอาคารของบริษัท
  ไทยอัศเสเทรดดิ้ง จำกัด เพื่อเป็นสาขาที่กรุงเทพฯ
  เพื่ออำนวยความสะดวกในการติดต่อกับภาครัฐ และบริษัทจะยังคงเช่าต่อไป
  หากทางผู้ให้เช่าไม่ได้มีการปรับราคาค่าเช่าที่สูงกว่าอัตราค่าเช่าทั่วไป

หมายเหตุ

1.  ไม่มีผู้บริหาร
    ผู้ถือหุ้นรายใหญ่หรือบุคคลที่มีความขัดแย้งของบริษัทไปเป็นผู้บริหารหรือถือหุ้นเกินร้อยละ 5
    ในบริษัทย่อย (บริษัท เบทาโกร – ไทยลักซ์ โฮลดิ้ง จำกัด และบริษัท เบทาโกร – ไทยลักซ์
    วีน่า ฟีดมิล จำกัด) และบริษัทร่วม (บริษัท เอส เอ็ม พี ฟู้ดส์ โปรดักส์ จำกัด)

2.  เนื่องด้วยบริษัท เบทาโกร ไทยลักซ์ วีนา ฟีดมิล จำกัด ซึ่งเป็นบริษัทย่อยของบริษัท
    ซึ่งจดทะเบียนจัดตั้งขึ้นตามกฎหมายประเทศเวียดนามไม่สามารถจดข้อบังคับในเรื่องข้อกำหนดเกี่ยวกับการขอความเห็นชอบจากผู้ถือหุ้นในการทำรายการที่เกี่ยวโยงกัน
    และการได้มาหรือจำหน่ายไปซึ่งสินทรัพย์
    ทางบริษัทเห็นควรกำหนดมาตรการเพื่อควบคุมดูแลให้บริษัทย่อยในประเทศเวียดนามพิจารณาการทำรายการดังกล่าว
    โดยปฏิบัติให้สอดคล้องกับข้อบังคับตลาดหลักทรัพย์แห่งประเทศไทย
    โดยได้กำหนดมาตรการดังกล่าว ดังนี้

  2.1
  บริษัทจะควบคุมให้บริษัทย่อยมีหน้าที่ขออนุมัติการเข้าทำรายการที่เกี่ยวโยงกันตามความหมายที่กำหนดตามประกาศตลาดหลักทรัพย์ที่ใช้บังคับกับการทำรายการทีเกี่ยวโยงกันของบริษัทจดทะเบียนเรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน
  พ.ศ. 2546 จากคณะกรรมการหรือผู้ถือหุ้นของบริษัท ไทยลักซ์ เอ็นเตอร์ไพรส์ จำกัด (มหาชน)

  2.2     ในกรณีที่บริษัทย่อยตกลงเข้าทำรายการที่เกี่ยวโยงกันตามความหมายดังกล่าว
  และหากประกาศดังกล่าวกำหนดให้บริษัทในฐานะบริษัทย่อยของบริษัทจดทะเบียนต้องดำเนินการประการใดแล้ว
  ให้บริษัทย่อยปฏิบัติตามหลักเกณฑ์และวิธีตามที่ประกาศดังกล่าว กำหนดไว้ในเรื่องนั้นๆ
  โดยอนุโลมด้วย

  2.3    หากบริษัทย่อยไม่ปฏิบัติตามรายการที่เกี่ยวโยงกันตามความหมายดังกล่าว
  ซึ่งเป็นผลให้บริษัทและผู้ถือหุ้นได้รับความเสียหาย
  กรรมการและผู้บริหารของบริษัทย่อยจักต้องมีผลผูกพันต่อความรับผิดชอบ
  ทั้งนี้บริษัทสามารถเรียกร้องค่าเสียหายจากบริษัทย่อยหรือกรรมการหรือผู้บริหารของบริษัทย่อยได้
  หากมีการฟ้องร้องค่าเสียหายจากผู้ถือหุ้นของบริษัท

มาตรการหรือขั้นตอนการอนุมัติการทำรายการระหว่างกัน

รายการระหว่างกันของบริษัทหรือบริษัทย่อย ที่จะเกิดกับบุคคลที่อาจมีความขัดแย้งทางผลประโยชน์
มีส่วนได้เสีย เช่น การจำหน่ายสินค้า และการซื้อสินค้า เป็นต้น
บริษัทจะให้คณะกรรมการตรวจสอบเป็นผู้พิจารณาความจำเป็นและความสมเหตุสมผลของรายการนั้น
โดยคณะกรรมการตรวจสอบจะนำราคาตลาดของผู้อื่นมาเปรียบเทียบกับราคาการทำรายการระหว่างกันของบริษัทหรือบริษัทย่อยกับบุคคลที่อาจมีความขัดแย้งทางผลประโยชน์
ซึ่งกรรมการจะต้องปฏิบัติตามระเบียบที่กำหนดเกี่ยวกับการทำรายการระหว่างกัน
และจะต้องไม่อนุมัติรายการใดๆ
ที่ตนหรือบุคคลที่อาจมีความขัดแย้งทางผลประโยชน์ในลักษณะอื่นใดกับบริษัท
และจะต้องเสนอรายการดังกล่าวต่อคณะกรรมการบริษัท เพื่อให้คณะกรรมการบริษัทพิจารณา
ซึ่งบริษัทจะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์ และข้อบังคับ
ประกาศ คำสั่ง หรือข้อกำหนดของตลาดหลักทรัพย์แห่งประเทศไทย
รวมตลอดถึงการปฏิบัติตามข้อกำหนดเกี่ยวกับการเปิดเผยข้อมูลการทำรายการระหว่างกัน
และการได้มาหรือจำหน่ายไปซึ่งทรัพย์สินของบริษัทหรือบริษัทย่อย
หากในกรณีที่คณะกรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
บริษัทจะได้ให้ผู้เชี่ยวชาญอิสระหรือผู้สอบบัญชีของบริษัทเป็นผู้ให้ความเห็นเกี่ยวกับรายการระหว่างกันดังกล่าว
เพื่อนำไปใช้ประกอบการตัดสินใจของคณะกรรมการ หรือผู้ถือหุ้นตามแต่กรณี
และจะเปิดเผยรายการระหว่างกันไว้ในหมายเหตุประกอบงบการเงินที่ได้รับการตรวจสอบจากผู้สอบบัญชีของบริษัท
พร้อมทั้งเปิดเผยในรายงานประจำปีของบริษัทและแบบ 56-1 ด้วย

นโยบายหรือแนวโน้มการทำรายการระหว่างกัน

หากบริษัทมีการทำรายการระหว่างกันในลักษณะอื่น นอกเหนือจากที่แสดงในหัวข้อที่ 11.1 บริษัท ฯ
ก็จะดำเนินการตามนโยบายหลักที่ใช้เป็นกรอบในการควบคุมการทำรายการระหว่างกันซึ่งบริษัทได้ยึดถือเสมอมา
นั่นคือ รายการนั้นๆ ต้องอยู่บนพื้นฐานของความจำเป็น
และเป็นการดำเนินการเพื่อก่อให้เกิดประโยชน์ต่อกลุ่มบริษัท
รวมทั้งต้องตั้งอยู่บนพื้นฐานของความยุติธรรมและเหมาะสม
รวมทั้งเป็นราคาที่ยุติธรรมสามารถเทียบเคียงกับราคาตลาดที่ใช้กับลูกค้าทั่วไป
มีการจัดให้คณะกรรมการตรวจสอบ
ทำหน้าที่ในการดูแลให้การทำรายการระหว่างกันในอนาคตของบริษัทและบริษัทย่อย
หรือบุคคลที่เกี่ยวโยง
หรือรายการที่มีความขัดแย้งทางผลประโยชน์เป็นไปตามลักษณะการดำเนินธุรกิจทั่วไป
หรือเพื่อสนับสนุนการดำเนินธุรกิจของบริษัท โดยมุ่งเน้นเพื่อประโยชน์สูงสุดของบริษัทเป็นสำคัญ
และผลตอบแทนที่บริษัทและบริษัทย่อยจะได้รับหรือจ่ายไปเป็นราคายุติธรรม (Fair Market
Value)

อย่างไรก็ตามหากบริษัททำรายการระหว่างกันกับบริษัทที่เกี่ยวข้องดังกล่าวข้างต้นในอนาคตบริษัทจะต้องปฏิบัติตามกฎหมายว่าด้วยหลักทรัพย์และตลาดหลักทรัพย์
และข้อบังคับคำสั่ง หรือข้อกำหนดของตลาดหลักทรัพย์แห่งประเทศไทย
รวมตลอดถึงการปฏิบัติตามข้อกำหนดเกี่ยวกับการเปิดเผยข้อมูลการทำรายการระหว่างกัน
และการได้มาหรือจำหน่ายไปซึ่งทรัพย์สินของบริษัทหรือบริษัทย่อยและจะเปิดเผยรายการระหว่างกันไว้ในหมายเหตุประกอบงบการเงินที่ได้รับการตรวจสอบจากผู้สอบบัญชีของบริษัท
พร้อมทั้งเปิดเผยในรายงานประจำปีของบริษัทและแบบ 56-1 ด้วย

ในกรณีที่รายการดังกล่าวกำหนดให้บริษัทต้องจัดทำรายงานแจ้งต่อตลาดหลักทรัพย์
และต้องขอมติอนุมัติจากที่ประชุมผู้ถือหุ้น
และแต่งตั้งที่ปรึกษาทางการเงินอิสระเพื่อให้ความเห็นต่อผู้ถือหุ้น บริษัทจะดำเนินการอย่างเคร่งครัด
เพื่อ่ให้เป็นไปตามระเบียบข้อกำหนดของตลาดหลักทรัพย์ แห่งประเทศไทย
ในส่วนที่เกี่ยวกับการทำรายการที่เกี่ยวโยงกัน โดยจะยึดหลักการดังนี้

1.  เป็นรายการที่ผ่านกระบวนการอนุมัติที่โปร่งใส
    โดยผู้มีส่วนได้เสียไม่ได้มีส่วนร่วมในการตัดสินใจ

2.  เป็นรายการที่กระทำโดยคำนึงถึงผลประโยชน์ของบริษัท
    เสมือนการทำรายการกับบุคคลภายนอก

3.  มีระบบการติดตามและตรวจสอบที่ทำให้มั่นใจได้ว่าการทำรายการเป็นไปตามขั้นตอนที่ถูกต้อง